„ Það er vont að sjá hvernig hreyfingin sem ég einu sinni trúði að gæti breytt samfélaginu til hins betra verður lit - og máttlausari með hverjum deginum , “ skrifar Sóley Tómasdóttir , fyrrverandi borgarfulltrúi VG , um þróun mála hjá VG . Sóley lét þessi ummæli falla á Facebook-síðu sinni . Tilefnið var úrsögn Andrésar Inga Jónssonar úr þingflokki VG . Með því fór meirihluti ríkisstjórnarinnar úr 35 mönnum í 34. „ Líklega ætti ég að að fagna þessari frétt , en gleðin er aðeins tregablandin . Það er vont að sjá hvernig hreyfingin sem ég einu sinni trúði að gæti breytt samfélaginu til hins betra verður lit - og máttlausari með hverjum deginum . Að því sögðu óska ég Andrési til hamingju með þessa hugrökku og hárréttu ákvörðun ! “ skrifaði Sóley . Óánægja með loftslagsstefnuna Andrés Ingi vék meðal annars að loftslagsmálunum er hann skýrði úrsögn sína á Facebook-síðu sinni . „ Aðkallandi aðgerðir til að sporna við hamfarahlýnun hafa ekki gengið jafn langt og ég tel nauðsynlegt og sjálfsagt í ríkisstjórn undir forystu grænnar hreyfingar . Síðastliðin tvö ár hef ég upplifað að samstarfið hefti mig í að vinna af fullum krafti fyrir þeim hugsjónum sem ég var kosinn fyrir , “ skrifaði hann m.a . Rætt er við Guðmund Inga Guðbrandsson , umhverfis - og auðlindaráðherra , í Morgunblaðinu í dag . Þar bregst hann við gagnrýni á fyrirhugaða aukningu í farþegaflugi til og frá landinu .